钦定古今图书集成/历象汇编/岁功典/第004卷 > 《素问》 > 《气交变论篇》
## 钦定古今图书集成/历象汇编/岁功典/第004卷 > 《素问》 > 《气交变论篇》

木不及，春，有鸣条律畅之化，则秋有雾露清凉之政；
春有惨凄残贼之胜，则夏有炎暑燔烁之复。其眚东，
其藏肝，其病内舍胠胁，外在关节。

〈注〉木不及，则金当胜之，如春有鸣条律畅之化，则秋有雾露清凉之政，此各守四时之本位，无胜无复，气之和者也。如春有惨凄残贼之胜，则夏有炎暑燔烁之复，其眚灾当主于东方，其藏在肝，其病内舍胠胁，肝之分也；外在关节，肝主筋也。馀四时同义。

火不及，夏有炳明光显之化，则冬有严肃霜寒之政；
夏有惨凄凝冽之胜，则不时有埃昏大雨之复。其眚
南，其藏心，其病内舍膺胁，外在经络。

〈注〉水不胜火，则火有明显之德化矣。无胜则无复，冬得以章其寒肃之政令矣。不时，四时也。埃昏，大雨之复，土复水也。其灾眚，当主在南方，其藏为心，其病内舍膺胁，膺胁之内，心之分也；外在经络，心主血脉也。

土不及，四维有埃云润泽之化，则春有鸣条鼓拆之
政；四维发振拉飘腾之变，则秋有肃杀霖霪之复。其
眚四维，其藏脾，其病内舍心腹，外在肌肉四肢。

〈注〉埃云润泽，土之德化也。鸣条鼓拆，木之政令也。此气之和平，无胜复也。振拉飘腾，水淫而胜土也。肃杀霖霪，秋金之复也。土王四时，故曰“四维”，曰“不时。”心者胃脘之分；腹者脾土之郛郭也。

金不及，夏有光显郁蒸之令，则冬有严凝整肃之应；
夏有炎烁燔燎之变，则秋有冰雹霜雪之复。其眚西，
其藏肺，其病内舍膺胁肩背，外在皮毛。

〈注〉光显郁蒸，火之化也。《六元正纪论》曰：“少阳所至为火生，终为蒸溽。”此德化之常也。膺胸之内，肺之分也。胁内乃云门、天府之分，肺脉之所出。肩背，肺俞之分。皮毛，肺所主也。

水不及，四维有湍润埃云之化，则不时有和风生发
之应；四维发埃昏骤注之变，则不时有飘荡振拉之
复。其眚北，其藏肾，其病内舍腰脊骨髓，外在谿谷踹
膝。

〈注〉“水不及则土胜之。”湍润埃云，土之德化也。“和风生发”，木之和气也。“埃昏骤注”，土之淫胜也。“飘荡振拉”，风木之复也。腰脊者，肾之府。骨髓者，肾所主。谿谷者骨所属。踹膝者，肾脉之所循也。